Over 50 borgere fra Ravnkilde mødte torsdag op for at vise deres utilfredshed med planerne om at lukke byens skole.

De har sat over 200 små flag op langs boldbanen på byens skole, og nu er borgerne i Ravnkilde også gået på barrikaderne for at vise deres utilfredshed med, at Ravnkilde Skole er blevet nævnt som en af de skoler, der måske skal lukke i forbindelse med det kommende budget i Rebild Kommune. En lukning af Ravnkilde Skole er stillet som forslag til budgetforhandlingerne i Rebild Kommune, og de budgetforhandlinger begyndte for alvor torsdag eftermiddag, hvor det var et af punkterne til byrådsmødet, der afholdes i Nørager. Til byrådsmødet mødte over 50 borgere fra Ravnkilde op for at demonstrere mod den mulige skolelukning. De mener, at hvis skolen lukker, så vil Ravnkilde stille og roligt dø som by. - Hvis børnehaven og skolen ikke er der, så forsvinder foreningslivet, og så skal man til at kigge sig om efter, om det er der, man skal blive, siger forælder Morten Kjeldgaard Pedersen. Stramt budget skal lægges Først på sommeren indgik Kommunernes Landsforening og regeringen en økonomiaftale for landets kommuner, der betyder, at alle landets kommuner skal spare på budgettet for 2023. I Rebild Kommune skal de spare op mod 40 millioner kroner, og i budgetudspillet har kommunen lagt op til, at kommunen skal have en ny struktur, der i udspillet blandt andet indebærer skolelukning og modernisering af flere plejecentre i kommunen. Der er Ravnkilde Skole altså blevet udpeget som en af de skoler, der måske skal lukke for at få budgettet til at gå op - blandt andet, fordi Ravnkilde Skole er en af de mindste i kommunen med 38 elever skrevet op på hele skolen til det kommende skoleår. - Vi valgte at flytte til Ravnkilde, fordi der både var skole, børnehave, dagpleje og købmand. En skole med få børn er perfekt for os, så jeg synes, det er ærgerligt, hvis den skal lukke, siger Lea Holm Baisgaard, som er en af de utilfredse forældre. Drama ved seneste forhandlinger For lidt over en uge siden udvandrede ti medlemmer af Rebild Byråd fra budgetforhandlingerne, fordi de ikke kunne se sig selv i det budgetoplæg, som flertallet i byrådet var kommet med. Det var de røde partier i skikkelse af Den Sociale Fællesliste, Socialdemokratiet, Enhedslisten og SF, der udvandrede, og det var blandt andet, fordi de ikke ønsker at bakke op om en aftale, der indebærer lukning af en eller flere skoler.